來燕堂聯句
作者：謝絳
朝代：宋

paragraphs: 賢侯謝郡歸，從遊樂吾黨。
林泉富餘地，卜築疏陳莽。
是時春正中，來燕音下上。
若賀大廈成，喜留衆賓賞。
得名因笑談，揮墨粲題榜。
所夸賢豪盛，豈上池榭廣。
人心樂且閑，鳥意頡而頏。
吟罇敞花軒，醉枕酣風幌。
輕雲薄藻棟，初日麗珠網。
紅袂生暗香，清弦泛餘響。
林深隱飛蓋，岸曲遲去槳。
波光欄檻明，竹氣衣巾爽。
虛容涼樾入，影與文漣蕩。
晨飈轉綠蕙，夕雨滋膏壤。
嘉辰喜盍朋，命駕期屢往。
觴詠陶淑真，世俗豈吾倣。
得以爲勝遊，蕭然散煩想。
公子固好士，世德復可像。
今此大基構，不圖專奉養。
美哉風流存，來葉足師仰。